பொன் அடிக் கழல்கள் ஆர்ப்ப, புகன்ற மா நெறியில் போனார். 8 தண் நறுங் கானும், குன்றும், நதிகளும், தவிரப் போனார்; மண்ணிடை வைகல்தோறும், வரம்பு இலா மாக்கள் ஆட, கண்ணிய வினைகள் என்னும் கட்டு அழல் கதுவலாலே, புண்ணியம் உருகிற்றன்ன பம்பை ஆம் பொய்கை புக்கார். 9 இராம இலக்குவர் கவந்தன் வனத்தைக் காணுதல் ஐ-ஐந்து அடுத்த யோசனையின் இரட்டி, அடவி புடைபடுத்த வையம் திரிந்தார்; கதிரவனும் வானின் நாப்பண் வந்துற்றான்;